Hiinlased vandusid uiguuridele kättemaksu    Tuhanded käepäraste relvadega varustatud han-hiinlastest meeleavaldajad marssisid läbi Xinjiangi-Uiguuri autonoomse piirkonna pealinna Ürümqi  vandudes uiguuridele kättemaksu. Esmaspäevased rahutused nõudsid 156 inimese elu, kirjutab Delfi.ee.    AFP reporteri hinnangul 10 000 inimesest koosnenud rahvamass kandis kaikaid, kette, matšeetesid ja kurikaid.    Politsei lasi meeleavaldajate hulka pisargaasi, kuid laiali ajada neid ei õnnestunud.    Siiski õnnestus politseil takistada hiinlaste pääs uiguuridega asustatud piirkonda.    "Uiguurid tulid meie piirkonda asju lõhkuma, nüüd läheme me nende juurde  neid peksma," ütles üks hiinlasest meeleavaldaja, kellel oli kaasas metalltoru.    Mõned han-hiinlastest meeleavaldajad kandsid riigilippe ning skandeerisid "kaitske rahvast" ja "ühtsus", viidates riiklikule ühtsusele.    8 miljonit uiguuri võitleb han-hiinlaste sisserände vastu oma ajaloolisele kodumaale ning poliitilise ja kultuurilise represseerimise vastu.